کربلا حملوں میں کم از کم 19افراد ہلاک
اِس سے قبل پیر کو بغداد میں ایک بین الاقوامی ٹی وی چینل کے دفاتر پر خودکش حملہ کیا گیا جِس سے کم از کم چار افراد ہلاک اور16زخمی ہوئے
عراق کے جنوبی شہر کربلا کی ایک مقدس شیعہ زیارت پر دو کار دھماکے ہوئے ہیں جِن میں کم از کم 19افراد ہلاک ہوگئے۔ کربلا میں ایک طبی عہدے دار نے فرانس کے خبررساں ادارے کو بتایا کہ پیر کے دِن ہونے والے حملے میں 47افراد زخمی ہوگئے۔ وزارتِ داخلہ کے ایک عہدے دار نے ہلاک ہونے والوں کی تعداد کی تصدیق کی ہے اور بتایا ہے کہ 52افراد زخمی ہوئے۔ اِس سے قبل پیر کو بغداد میں ایک بین الاقوامی ٹی وی چینل کے دفاتر پر خودکش حملہ کیا گیا ہے جِس سے کم از کم چار افراد ہلاک اور16زخمی ہوگئے۔ حکام کا کہنا ہے کہ خودکش حملہ آور نے ‘العربیہ’ نیوز چینل کی عمارت کے داخلی راستے کے قریب بارود سے بھری ایک چھوٹی بس میں دھماکا کر دیا۔ بعض اطلاعات کے مطابق ہلاک ہونے والوں کی تعداد چھ ہے۔ دھماکا اس قدر شدید تھا کہ اس سے العربیہ کی عمارت سمیت متعدد نزدیکی عمارتوں کو شدید نقصان پہنچا اور اپنے گھر میں موجود ممبر پارلیمنٹ سلام الزوبائے پانچ محافظوں سمیت زخمی ہو گئے۔ دھماکے کی جگہ پر تقریباً آٹھ فٹ چوڑا اور اڑھائی فٹ گہرا گڑھا پڑ گیا۔ عراقی فوج کے ترجمان میجر جنرل قاسم الموسوی کے مطابق حملے میں القاعدہ کے ملوث ہونے کے واضح ثبوت نظر آتے ہیں۔ ان کا کہنا تھا کہ دو ماہ قبل بین الاقوامی خبر رساں اداروں کے دفاتر پر القاعدہ کے حملوں کی دھمکیاں ملی تھیں اور ایسی عمارتوں کی سیکیورٹی بڑھا دی گئی تھی۔